הזמנה לפילוסופיה

הזמנה לפילוסופיה הוא ספר פילוסופיה מאת הדוקטור לפילוסופיה והפוליטיקאי הישראלי יובל שטייניץ. הספר יצא לאור ב-1 בפברואר 1987 על ידי הוצאת זמורה ומאז יצא לאור בשבעים מהדורות נוספות ונחשב לספר הפילוסופיה הנמכר ביותר בישראל.

 רקע וכתיבה 
בעת שהיה יובל שטייניץ לקראת סוף לימודי התואר הראשון באוניברסיטת העברית בירושלים, נזדמן לו להנחות קורס בסיסי בפילוסופיה במסגרת המדור לנוער שוחר מדע באוניברסיטה העברית בירושלים. בהמלצת ראש המדור, דוד זליכה, ובעידודו של פרופסור ישעיהו ליבוביץ, חיבר שטייניץ חוברת לימוד לקורס שאותו היה עליו להנחות.

 תוכן ומבנה הספר 
כוונתו המקורית של המחבר הייתה להתבסס על קטעים מן הספרות הפילוסופית ולהצמיד לכל קטע קטעי הסבר משלו, אך בסופו של דבר נכתב הספר בשיטת דיאלוג, כשברוב הפרקים מתנהלת שיחה בין דמויות אחדות, אשר אחת מהן היא הדמות המרכזית המציגה את עמדתה בנושא הנדון. הדוברים, ברובם פילוסופים ידועים, מציגים את טענותיהם ודעותיהם בזיקה רבה לאופן כתיבתם ולצורת טיעונם במקור.

הספר המקורי מורכב משלושה שערים. השער הראשון עוסק בבעיות מתחום תורת ההכרה. בשער זה מוצגות דעותיהם של כמה פילוסופים חשובים: פארמנידס וזנון מאליאה מיוון העתיקה, וכן רנה דקארט, דייוויד יום ועמנואל קאנט, בני המאות ה־17 וה־18.

השער השני עוסק בבעיית גוף-נפש. בשער זה מוצגים דיאלוגים נפרדים עם המטריאליסט ועם הדואליסט. בסיום מוצגת תורתו של הפילוסוף ג'ורג' ברקלי.

השער השלישי דן בבעיה של חופש הרצון והדטרמיניזם. בשני חלקיו מוצגת הבעיה מזוויות שונות: בראשון מתנהלת שיחה בין הקורא לבין הדטרמיניסט, בעוד השני מוקדש לסוקרטס, והוא נאמן לרוח הכללית של הגותו בנושא חופש הרצון.

לרגל מהדורת השבעים נוסף שער רביעי: "בין מדע לפילוסופיה". שער זה מבוסס על מאמר שפרסם שטייניץ בכתב העת "מחשבות", ושהופיע גם בספרו "טיל לוגי־מדעי לאלוהים ובחזרה". שער זה עוסק ביומרנותם של המדעים המודרניים, באמצעות האסטרונומיה, חקר המוח ופיזיקת הקוונטים, לשפוך אור על השאלות הגדולות של האנושות, כגון מדוע קיים העולם? האם המוח חושב? והאם העולם הוא סיבתי או הסתברותי? במהלך הדיון טוען המחבר כי המדעים האמפיריים מוגבלים לתיאור התופעות בעולם, ורק הפילוסופיה עשויה לתת תשובות מושכלות לשאלות יסוד אלו, או לפחות להעמיק את הבנתנו בעניינן.

לכל אחד מארבעת השערים נוסף נספח שמטרתו להפנות את הקורא לקריאה נוספת באותם הנושאים.

 יציאה לאור ומהדורות 
ממוזער|עטיפת המהדורה הראשונה של הספר אשר יצאה לאור בפברואר 1987
הספר יצא לאור בשנת 1987 על ידי הוצאת זמורה בעת שהיה שטייניץ בלימודי תואר שני. הספר היה לרב מכר ובמאי 1989 כבר יצאה מהדורתו הרביעית. בשנת 2023 יצאה המהדורה השבעים של הספר והוא נחשב לספר הפילוסופיה הנמכר ביותר בישראל.

ב-15 בספטמבר 1994 יצאה לאור מהדורה של הספר בשפה האנגלית. המהדורה יצאה לאור על ידי חברת "האקט הוצאה לאור"  ובתרגומה של נעמי גולדבלום.

 קבלה 
פרופסור ישעיהו ליבוביץ כינה את הספר "ער ורענן" ואמר כי הספר ראוי להילמד בקורס המבוא לפילוסופיה באוניברסיטה וכי מדובר בהישג יוצא דופן שכן לא נכתב כמותו מאז ספרו של פרופסור חיים יהודה רות. ליבוביץ הוסיף כי מעלתו הגדולה של הספר היא שאין הוא מטעה את הקוראים להאמין שהפילוסופיה תיתן בידיהם תשובות חותכות על הבעיות הגדולות של האדם.

פרופסור ג'סטין לייבר  אמר כי "קרוב לוודאי שזהו המבוא לפילוסופיה הטוב בעולם".

 קישורים חיצוניים 
 יובל שטייניץ, פֶּרֶק מִסֵּפֶר – "הזמנה לפילוסופיה" מאת יובל שטייניץ, דיומא, 31 במרץ 2023

 הערות שוליים 

קטגוריה:חיבורים פילוסופיים
קטגוריה:ספרי עיון בעברית
קטגוריה:ספרים שנכתבו על ידי פוליטיקאים
קטגוריה:ספרי יובל שטייניץ
קטגוריה:ספרי זמורה ביתן